b"\n_START_ARTICLE_\nSutge\n_START_SECTION_\nFonts\n_START_PARAGRAPH_\nEl sutge \xc3\xa9s un contaminant de l'aire provinent de fonts molt variades per\xc3\xb2 totes s\xc3\xb3n el resultat de la pir\xc3\xb2lisi. Aix\xc3\xad doncs, el sutge, pot provenir dels gasos de combusti\xc3\xb3 del carb\xc3\xb3, de la combusti\xc3\xb3 interna dels motors, de calderes, forns, incineraci\xc3\xb3 de residus, focs de diversos tipus, l\xc3\xa0mpades d'oli, espelmes, bombetes de quart/halogen, etc. En petites concentracions, el sutge \xc3\xa9s el responsable de l'ennegriment de superf\xc3\xadcies o d'aglomeraci\xc3\xb3 de part\xc3\xadcules que tamb\xc3\xa9 s\xe2\x80\x99adhereixen a les superf\xc3\xadcies. El sutge tamb\xc3\xa9 \xc3\xa9s la primera causa de la descoloraci\xc3\xb3 de les cantonades on es troben les parets amb el sostre i el terra i de les parets on hi ha instal\xc2\xb7lats els sistemes de calefacci\xc3\xb3.\n_START_SECTION_\nDescripci\xc3\xb3\n_START_PARAGRAPH_\nLes caracter\xc3\xadstiques del sutge depenen fortament de la composici\xc3\xb3 del combustible que es fa servir. La producci\xc3\xb3 de sutge en naftalens \xc3\xa9s m\xc3\xa9s gran que en combustibles benz\xc3\xa8nics i a la vegada aquests en produeixen m\xc3\xa9s que els combustibles alif\xc3\xa0tics. En canvi, dins dels combustibles alif\xc3\xa0tics no es pot establir una tend\xc3\xa8ncia de producci\xc3\xb3 de sutge entre alcans, alquens i alquins, ja que aix\xc3\xb2 dep\xc3\xa8n molt de la flama que es fa servir. El fet que es produeixi m\xc3\xa9s sutge en els combustibles arom\xc3\xa0tics que en els alif\xc3\xa0tics es pot explicar perqu\xc3\xa8 els mecanismes de formaci\xc3\xb3 s\xc3\xb3n diferents. Els combustibles alif\xc3\xa0tics primer formen acetilens i poliacetilens en un proc\xc3\xa9s lent. Els arom\xc3\xa0tics, en canvi, poden passar per aquest mecanisme o un altre de m\xc3\xa9s directe que implica la condensaci\xc3\xb3 d'anells o polimeritzaci\xc3\xb3 a l'estructura ja existent._NEWLINE_La producci\xc3\xb3 de sutge en una flama \xc3\xa9s un proc\xc3\xa9s complex amb diverses reaccions qu\xc3\xadmiques en s\xc3\xa8rie. En la zona de pir\xc3\xb2lisi-combustible de la flama, t\xc3\xadpicament clara o blava, les part\xc3\xadcules de combustible es degraden en diversos fragments incloent estructures de carboni en anell (acetil\xc3\xa8) (C\xe2\x82\x82H\xe2\x82\x82), el radical C\xe2\x82\x83H\xe2\x82\x83 (i de m\xc3\xa9s alt ordre), com tamb\xc3\xa9 en hidrogen monoat\xc3\xb2mic. El proc\xc3\xa9s de combusti\xc3\xb3 continua i els radicals es combinen en altres estructures donant lloc a la calor. En la combusti\xc3\xb3 perfecta el sutge es descompondria fins a gaireb\xc3\xa9 pur CO\xe2\x82\x82 i H\xe2\x82\x82O; nom\xc3\xa9s en la combusti\xc3\xb3 incompleta es pot formar sutge i escapar de la flama._NEWLINE_El sutge normalment es forma a uns 1400\xc2\xa0\xc2\xb0C, formant un excel\xc2\xb7lent radiador de cos negre dels colors dins l'espectre de groc a vermell. El t\xc3\xadpic color groc d'una flama de fusta es forma principalment per la formaci\xc3\xb3 dins de sutge calent._NEWLINE_\xc3\x89s una forma amorfa de carboni en forma de pols. En canvi, el sutge en fase gas cont\xc3\xa9 hidrocarburs polic\xc3\xadclics arom\xc3\xa0tics que s\xc3\xb3n mut\xc3\xa0gens i estan classificats com a \xe2\x80\x9ccarcin\xc3\xb2gens per a l'\xc3\xa9sser hum\xc3\xa0\xe2\x80\x9d per la Agencia Internacional de Recerca del Cancer (IARC).\n_START_SECTION_\nPerillositat\n_START_PARAGRAPH_\nEl sutge, en particular els gasos contaminants provinents de la combusti\xc3\xb3 di\xc3\xa8sel, representa m\xc3\xa9s d'una quarta part del total de la contaminaci\xc3\xb3 perillosa de l'aire, i un percentatge molt elevat de ser el causant de malalties i morts per contaminaci\xc3\xb3._NEWLINE_Una exposici\xc3\xb3 prolongada a la contaminaci\xc3\xb3 atmosf\xc3\xa8rica de sutge augmenta el risc de malalties card\xc3\xadaques coron\xc3\xa0ries, segons un important estudi publicat l'any 2007 a la revista New England Journal of Medicine. Els gasos de combusti\xc3\xb3 di\xc3\xa8sel (DE) tenen una gran contribuci\xc3\xb3 a la combusti\xc3\xb3 de la qual deriva la contaminaci\xc3\xb3 atmosf\xc3\xa8rica de part\xc3\xadcules. En diversos estudis experimentals amb humans en cambres d'exposici\xc3\xb3 els DE han estat relacionats a una disfunci\xc3\xb3 vascular aguda i a un augment de la formaci\xc3\xb3 de co\xc3\xa0guls sanguinis. Aix\xc3\xb2 serveix com un vincle plausible entre l'associaci\xc3\xb3 descrita pr\xc3\xa8viament entre la contaminaci\xc3\xb3 atmosf\xc3\xa8rica de part\xc3\xadcules i l'augment de la morbiditat i la mortalitat cardiovascular.\n_START_SECTION_\nPaper en el canvi clim\xc3\xa0tic\n_START_PARAGRAPH_\nLa concentraci\xc3\xb3 de negre de carb\xc3\xb3 (BC) a l'atmosfera a conseq\xc3\xbc\xc3\xa8ncia del sutge \xc3\xa9s una causa molt rellevant de l'escalfament de l'atmosfera que genera canvi clim\xc3\xa0tic. El sutge podria tenir un impacte enorme en el delicat ambient \xc3\xa0rtic accelerant el desgla\xc3\xa7, alterant les temperatures i canviant patrons del temps._NEWLINE_Hi ha dues fonts principals de l'emissi\xc3\xb3 de BC a escala mundial: la crema de combustible f\xc3\xb2ssil i la crema de la biomassa. L'intergovernamental (IPCC) AR-4 publicat l'any 2007 suggereix que la for\xc3\xa7a radiativa d'aquestes fonts combinades \xc3\xa9s +0.44 \xc2\xb1 0.13 Wm-2. Quan les grans quantitats de sutge s'incorporen a l'atmosfera, creen una calitja que absorbeix l'energia del sol. El negre de carb\xc3\xb3 \xc3\xa9s una subst\xc3\xa0ncia que absorbeix la radiaci\xc3\xb3 solar i no permet que la radiaci\xc3\xb3 reflectida per la superf\xc3\xadcie terrestre surti de l'atmosfera, de manera que eleva la temperatura del planeta._NEWLINE_El negre de carb\xc3\xb3 pot viatjar llargues dist\xc3\xa0ncies per l'atmosfera terrestre en un recorregut en el qual es barreja amb altres aerosols, com nitrats, sulfats i cendres. Aquesta barreja origina columnes de n\xc3\xbavols marrons de 3 a 5 quil\xc3\xb2metres de gruix que no deixen que la radiaci\xc3\xb3 solar visible arribi a la superf\xc3\xadcie terrestre, fet que danya el cicle de l'hidrogen i escalfa l'atmosfera._NEWLINE_Dorothy Koch i James Hansen, cient\xc3\xadfics del clima a l'Institut de Goddard de la NASA per als estudis de l'espai (GISS), van modelar el transport de les part\xc3\xadcules de negres de carb\xc3\xb3 al voltant del m\xc3\xb3n usant el model general de la circulaci\xc3\xb3 del GISS. Van observar que el sutge en l'atmosfera est\xc3\xa0 m\xc3\xa9s concentrat al sud-est i est de la Xina, on la ind\xc3\xbastria emet negre de carb\xc3\xb3 a l'atmosfera, i en \xc3\x80frica central, on els focs s'utilitzen extensament en l'agricultura. Altres regions amb altes concentracions de sutge s\xc3\xb3n els Estats Units, Europa central i l'\xc3\x8dndia. El model tamb\xc3\xa9 revela que en comptes d'estar net de sutge, l'\xc3\x80rtic est\xc3\xa0 cobert amb calitja negra del carb\xc3\xb3. A prop de la tercera part de la calitja, en opini\xc3\xb3 de Koch i de Hansen, ve d'\xc3\x80sia, l'altra tercera part ve del foc cremat al m\xc3\xb3n, i la resta ve dels Estats Units, R\xc3\xbassia i d'Europa._NEWLINE_El sutge no roman a l'atmosfera i cau amb la pluja o amb pols a la superf\xc3\xadcie. La investigaci\xc3\xb3 de Koch i de Hansen revela que el sutge pot rec\xc3\xb3rrer dist\xc3\xa0ncies m\xc3\xa9s llargues que la creguda pr\xc3\xa8viament, amb concentracions m\xc3\xa9s altes, arribant a zones de l'\xc3\xa0rtic lluny\xc3\xa0. Quan el sutge negre cau a la neu del gel \xc3\xa0rtic, fa que la superf\xc3\xadcie sigui m\xc3\xa9s fosca i que absorbeixi m\xc3\xa9s l'energia solar. Aquesta energia addicional fa que la neu es fongui m\xc3\xa9s r\xc3\xa0pidament. Segons un estudi fet per Conant et al. (2003) es determina que la dispersi\xc3\xb3 simple d'albedo (\xcf\x89) d'una part\xc3\xadcula de negre de carb\xc3\xb3 a 500\xc2\xa0nm de longitud d'ona i 80% d'humitat relativa \xc3\xa9s de 0,226. Hi ha refredament atmosf\xc3\xa8ric per\xc3\xb2 tamb\xc3\xa9 s'observa un escalfament."